Jankov Most

**Jankov Most** () je naselje grada Zrenjanina u Srednjobanatskom okrugu. Prema popisu iz 2011. bilo je 530 stanovnika.

Mesto je dobilo ime po heroju hrišćansko-turskih ratova iz 15. veka, Sibinjanin Janku (na mađarskom Janoš Hunjadi), a most otuda što je selo okruženo rekama i mostovima.

## Historija
Prvi pomen Jankovog Mosta je iz 13. veka. Selo se tada nalazilo u sklopu mađarske srednjovekovne države. Godine 1551. selo osvajaju Turci i drže pod svojom upravom dva veka do 1716. Pod austrijskom vlašću u selu su kolonizovani Rumuni, pošto je selo zapustelo nakon odlaska Turaka. Rumuni koji su se naseljavali uglavnom su dolazili iz Transilvanije sredinom 18. veka. Od 1918. godine mesto ulazi u sastav Jugoslavije.

## Geografija
Selo se nalazi u Panonskoj niziji. Prosečna nadmorska visina u ataru sela je oko 80 metara. Jankov Most se prostire na srednjobanatskoj lesnoj zaravni. Zemljište je dvojako: černozem s oglejavanjem u lesu i sporadično slana slatina. Ta slanoća se može objasniti postojanjem nekadašnjim postojanjem Panonskog mora na ovim prostorima. Selo je okruženo s 3 strane rekama i kanalima. Kroz atar sela protiču Stari Begej, kanal Plovni Begej i kanal Dunav—Tisa—Dunav. Stari Begej i kanal DTD teku tik uz Jankov Most. Flora je većinom stepska, travnata. Tu su, međutim, i drveća: bagrem, topola, itd. Fauna je raznovrsna: zečevi, lisice, srne i ptice. Saobraćajno je naselje dobro povezano s okolinom. Selo je asfaltnim putem spojeno sa Zrenjaninom, preko obližnjeg sela Mihajlovo i sa Banatskim Dvorom, gde se spaja sa glavnim putem Zrenjanin-Rumunija. Oba vodena kanala su plovna.

Budući da se nalazi u srednjoj Evropi, klima u Jankovom Mostu je kontinentalna, sa sva 4 izražena godišnja doba, sa toplim letima i dugim i hladnim zimama. Prosečna godišnja temperatura je nešto iznad 10&nbsp;°C.

## Privreda
Stanovništvo se bavi uglavnom poljoprivredom. Uzgajaju se: žitarice, kukuruz, industrijsko bilje, vinova loza, voće i povrće. Takođe, stocni fond je raznolik. Pored ovih zanimanja u selu se bave: stolarstvom, zidarstvom, kamenorezanjem, mehanikom poljoprivrednih mašina, ima i frizera, berbera, krojača, švalja.

## Demografija
U naselju Jankov Most živi 543 punoletna stanovnika, a prosečna starost stanovništva iznosi 48,2 godina (45,3 kod muškaraca i 51,2 kod žena). U naselju ima 237 domaćinstava, a prosečan broj članova po domaćinstvu je 2,68.

Stanovništvo u ovom naselju veoma je raznoliko, Rumuni čine apsolutnu većinu, zbog toga selo ima i svoje rumunsko ime - Iancaid. Broj stanovnika ima stalnu tendenciju opadanja, još od polovine prošlog veka. Mesto ima dve crkve: rumunsku pravoslavnu crkvu, koju ispoveda najviše meštana, i Grko-katoličku crkvu. Srbi su naseljeni mnogo kasnije i zasad su bez bogomolje.

Jankov Most ima osnovnu školu, otvorena su samo izdvojena odeljenja nižih razreda gradske osnovne škole „Đura Jakšić“, sa kombinovanom nastavom na rumunskom jeziku. Da bi završili obavezno osnovno obrazovanje, od petog do osmog razreda, đaci putuju redovnim autobuskim linijama za Zrenjanin, udaljen 15 kilometara. Većina stanovnika ima završenu srednju školu, a neki i više ili visoko obrazovanje. Od ljudi s višim i visokim obrazovanjem, veliki broj napušta selo i odlazi da živi u gradu, Zrenjaninu ili nekom drugom.

Naselje ima Dom kulture. Folklorna, plesna i muzička, grupa nosi naziv „Lumina“ (svetlost). Takođe, zdravstvena stanica s apotekom je u selu. Najbliža pošta i banka nalaze se u Mihajlovu, udaljenom 2 kilometara (20-30 minuta hoda). Postoji i vatrogasno društvo. U blizini je krajem prošlog veka otvorena sabirna stanica za gas, pošto su okolna polja velika nalazišta prirodnog gasa. U selu rade 2 prodavnice s prehrambenom robom, poljoprivredna zadruga i njena prodavnica, sabirna stanica zrenjaninske mlekare i nekoliko kafića/kafana. Naselje ima fudbalski teren pokraj reke Begej; lokalna ekipa je „Unirea“ (jedinstvo). Na obodu sela je groblje. Nešto dalje od naseljenih kuća nalazi se seosko smetlište. U Jankovom Mostu svaka kuća ima struju, većina ima telefonsku liniju. Selo nema zajednički vodovod i kanalizaciju, doveden gas za domaćinstva. Predsednik Mesne kancelarije Mesne zajednice Jankovog Mosta je Tiberiu Voina.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)